title: 2011/888/ЕС: Решение на Съвета от 13 декември 2011 година относно започването на автоматизиран обмен на данни по отношение на дактилоскопични данни в Литва

text:
               28.12.2011

               BG

               Официален вестник на Европейския съюз

               L 344/38

         РЕШЕНИЕ НА СЪВЕТА
   от 13 декември 2011 година
   относно започването на автоматизиран обмен на данни по отношение на дактилоскопични данни в Литва
   (2011/888/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение 2008/615/ПВР на Съвета от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (1), и по-специално член 25 от него,
   като взе предвид Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР (2), и по-специално член 20 от него и глава 4 от приложението към него,
   като има предвид, че:

               (1)

               Съгласно Протокола относно преходните разпоредби, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия, правните последици от актовете на институциите, органите, службите и агенциите на Съюза, приети преди влизането в сила на Договора от Лисабон, се запазват дотогава, докато тези актове не бъдат отменени, обявени за нищожни или изменени в изпълнение на Договорите.

               (2)

               От това следва, че член 25 от Решение 2008/615/ПВР е приложим и че Съветът трябва да реши с единодушие дали държавите-членки са въвели разпоредбите на глава 6 от посоченото решение.

               (3)

               Член 20 от Решение 2008/616/ПВР предвижда, че решенията, посочени в член 25, параграф 2 от Решение 2008/615/ПВР, се вземат въз основа на доклад за оценка, който се изготвя на основата на въпросник. По отношение на автоматизирания обмен на данни в съответствие с глава 2 от Решение 2008/615/ПВР докладът за оценка се основава на посещение за оценка и на пилотно изпитване.

               (4)

               Съгласно глава 4, точка 1.1 от приложението към Решение 2008/616/ПВР въпросникът, съставен от съответната работна група на Съвета, се отнася за всички случаи на автоматизиран обмен на данни и трябва да бъде попълнен от държавата-членка веднага щом тя счете, че е изпълнила необходимите условия за обмен на данни за съответната категория данни.

               (5)

               Литва е попълнила въпросника относно защитата на данни, както и въпросника относно обмена на дактилоскопични данни.

               (6)

               Литва е осъществила успешно пилотно изпитване с Австрия.

               (7)

               Проведено е посещение за оценка в Литва, като екипът за оценка от Австрия е изготвил доклад за посещението и го е предал на съответната работна група на Съвета.

               (8)

               На Съвета е представен доклад за цялостна оценка, в който са обобщени резултатите от въпросника, посещението за оценка и пилотното изпитване на обмена на дактилоскопични данни,

         ПРИЕ НАСТОЯЩОТО РЕШЕНИЕ:
   Член 1
   За целите на автоматизираното търсене на дактилоскопични данни Литва е въвела изцяло общите разпоредби за защита на данните, съдържащи се в глава 6 от Решение 2008/615/ПВР, и има право да получава и предоставя лични данни съгласно член 9 от посоченото решение, считано от датата на влизане в сила на настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 13 декември 2011 година.

            За Съвета

            Председател

         M. CICHOCKI

      (1)  ОВ L 210, 6.8.2008 г., стр. 1.

      (2)  ОВ L 210, 6.8.2008 г., стр. 12.


title: Решение (ЕС) 2015/1211 на Съвета от 20 юли 2015 година за определяне на позицията, която да бъде заета от името на Европейския съюз в рамките на Общия съвет на Световната търговска организация, относно присъединяването на Република Казахстан към Световната търговска организация

text:
               24.7.2015

               BG

               Официален вестник на Европейския съюз

               L 196/16

         РЕШЕНИЕ (ЕС) 2015/1211 НА СЪВЕТА
   от 20 юли 2015 година
   за определяне на позицията, която да бъде заета от името на Европейския съюз в рамките на Общия съвет на Световната търговска организация, относно присъединяването на Република Казахстан към Световната търговска организация
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 29 януари 1996 г. правителството на Република Казахстан подаде заявление за присъединяване към Споразумението от Маракеш за създаване на Световната търговска организация („Споразумението от Маракеш“) съгласно член XII от посоченото споразумение.

               (2)

               На 6 февруари 1996 г. беше създадена работна група по присъединяването на Република Казахстан с цел постигането на съгласие по условия за присъединяване, които да са приемливи за Република Казахстан и за всички членове на Световната търговска организация (СТО).

               (3)

               От името на Съюза Комисията договори изчерпателен набор от ангажименти за отваряне на пазара от страна на Република Казахстан, които удовлетворяват исканията на Съюза по отношение на тарифните ставки, износните мита и търговията с услуги.

               (4)

               Тези ангажименти вече представляват неразделна част от протокола за присъединяване на Република Казахстан към СТО („протокол за присъединяване“).

               (5)

               Очаква се присъединяването към СТО да даде траен положителен принос за процеса на реформиране на икономиката и устойчивото развитие на Република Казахстан.

               (6)

               Поради това протоколът за присъединяване следва да бъде одобрен.

               (7)

               Член XII от Споразумението от Маракеш предвижда, че условията за присъединяване подлежат на договаряне между присъединяващата се държава и СТО и че Министерската конференция на СТО одобрява условията за присъединяване от страна на СТО. Член IV.2 от посоченото споразумение предвижда, че в периодите между заседанията на Министерската конференция нейните функции трябва да се изпълняват от Общия съвет на СТО.

               (8)

               Необходимо е да бъде определена позицията, която трябва да се заеме от името на Съюза в рамките на Общия съвет на СТО относно присъединяването на Република Казахстан към СТО,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Европейския съюз в рамките на Общия съвет на Световната търговска организация относно присъединяването на Република Казахстан към Световната търговска организация, е да одобри присъединяването.
   Член 2
   Настоящото решение влиза в сила от датата на приемането му.

      Съставено в Брюксел на 20 юли 2015 година.

            За Съвета

            Председател

         F. MOGHERINI